ДО

МИНИСТЕРСКИЯ СЪВЕТ

ДОКЛАД

от **Росен Желязков** – министър на транспорта, информационните технологии и съобщенията, и

Владислав Горанов – министър на финансите

Относно: проект на Постановление на Министерския съвет за изменение и допълнение на Наредбата за таксите за използване на летищата за обществено ползване и за аеронавигационно обслужване в Република България, приета с Постановление № 280 на Министерския съвет от 1998 г.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасяме за разглеждане проект на Постановление на Министерския съвет за изменение и допълнение на Наредбата за таксите за използване на летищата за обществено ползване и за аеронавигационно обслужване в Република България, приета с Постановление № 280 на Министерския съвет от 1998 г.

С проекта на постановление се предлага актуализиране на размерите на таксите за ползване на летище София, които се събират от летищния оператор „Летище София“ ЕАД.

Предвижда се допълване на чл. 1, ал. 2 от наредбата (по-долу за краткост – „Наредбата за летищните такси“) с оглед въвеждането на ново Приложение № 1д. Приложението включва размера на летищните такси и програма за стимулиращи отстъпки за ползване на летище София, както са определени в Решение № З-896 от 30 октомври 2019 г. на изпълнителния директор на „Летище София“ ЕАД. По този начин се изпълнява изискването на чл. 122, ал. 2 от Закона за гражданското въздухоплаване (ЗГВ).

При преценката дали предлаганите стимулиращи отстъпки за авиокомпаниите представляват държавна помощ по смисъла на чл. 107, параграф 1 от Договора за функционирането на Европейския съюз (ДФЕС), и на т. 5 от Известието на Комисията относно понятието за държавна помощ, посочено в чл. 107, пар. 1 от Договора за функционирането на Европейския съюз (2016/C 262/01), е съобразен критерият, съдържащ се в т. 5.1 от известието, а именно: „държавна мярка попада в обхвата на чл. 107, параграф 1 от ДФЕС, ако поставя в по-благоприятно положение *определени* предприятия или производството на *някои* стоки. Следователно не всички мерки, които поставят в по-благоприятно положение икономическите оператори, съответстват на понятието за помощ, а само онези, които предоставят предимство по избирателен начин на определени предприятия или категории от предприятия или на някои икономически сектори“.

В т. 5.2.2 от известието се посочва кога е налице избирателност вследствие на административна практика по собствена преценка: „избирателни са общите мерки, които се прилагат prima facie за всички предприятия, но са ограничени поради правомощията на публичната администрация да взема решения по собствена преценка“. Избирателност е налице когато „публичните администрации разполагат с правомощието да прилагат дадена мярка по собствена преценка, по-специално когато критериите за предоставяне на помощта са формулирани по много общ или неясен начин, което неизбежно оставя свобода за преценка при оценяването“.

Програмата за стимулиращи отстъпки, включена в проекта на постановление, не попада в приложното поле на понятието за държавна помощ, тъй като в нея се предвиждат стимулиращи отстъпки за авиационните оператори, определени по обективни критерии, например – брой заминали пътници за период от 12 последователни месеца и други.

Стимулиращите отстъпки са част от решението на летищния оператор по чл. 122к от ЗГВ, с което се определя размерът на летищните такси за ползване на летище София. Това решение представлява индивидуален административен акт, съгласно чл. 122к, ал. 2 от ЗГВ и подлежи на самостоятелен административен и съдебен контрол, както е предвидено в глава Х „В“ от ЗГВ, по отношение своята законосъобразност и целесъобразност. Като част от този административен акт, отстъпките следва да намерят своето място в Наредбата за летищните такси, поради действието на делегиращата норма на чл. 122, ал. 2 от ЗГВ.

При преценката дали тези отстъпки представляват или не държавна помощ по смисъла на чл. 107, параграф 1 от ДФЕС следва да се има предвид, че те не са самостоятелен акт или разпоредба, а част от индивидуалния административен акт, определящ размера на летищните такси, и преценката следва да се прави с оглед приложението на целия акт. В този акт, и по-специално в частта му за стимулиращи отстъпки, не се съдържа селективност по отношение отделни превозвачи, нито de jure, нито de facto, която да се презюмира, тъй като тези отстъпки са достъпни за всички превозвачи, при наличие на изпълнение на посочените в програмата обективни критерии.

Прилагането на стимулиращите отстъпки не е свързано с решение по собствена преценка на административния орган (летищния оператор), дали да го извършва или не. Отстъпките се прилагат при наличие на критериите, посочени в индивидуалния административен акт, по силата на именно този акт, а не по субективни правомощия на орган на публичната администрация. Публикуването им в наредбата ги прави част от съдържанието на нормативен акт, приложим за неограничен кръг правни субекти.

Отстъпките от летищни такси не попадат в приложното поле на чл. 107 от ДФЕС, поради невъзможност от проява на селективност по смисъла на т. 5 от известието на Комисията. Нещо повече, те имат за цел привличане на авиокомпании да развиват нови маршрути, които да направят летище София конкурентно на останалите летища в региона. Техният маркетингов характер обуславя интереса на летищния оператор да ги прилага по отношение на повече превозвачи и по отношение на повече нови и запазване на стари маршрути с оглед повишаването на конкурентоспособността на летището.

Стимулиращите отстъпки са установена практика и се прилагат на почти всички летища в ЕС, като например летищата в Амстердам, Атина, Брюксел, Будапеща, Виена, Дъблин, Мюнхен, Прага, Хамбург и редица други.

Проектът на постановление няма да окаже въздействие върху държавния бюджет, поради което е изготвена и към този доклад се прилага одобрена от министъра на финансите финансова обосновка съгласно Приложение № 2.2. на чл. 35, ал. 1, т. 4, б. „б“ от Устройствения правилник на Министерския съвет и на неговата администрация.

Промяната в размера на летищните такси не дава отражение върху държавния бюджет предвид това, че събирането и разходването им е предоставено на „Летище София“ ЕАД като летищен оператор на летището с годишен трафик над 5 милиона превозени пътници и най-голям брой пътнически превози на територията на Република България.

Проектът не въвежда разпоредби от правото на Европейския съюз, поради което не се прилага справка за съответствие с правото на Европейския съюз.

За проекта са проведени обществени консултации със заинтересованите граждани и юридически лица. В съответствие с чл. 26, ал. 3 от Закона за нормативните актове, проектът на постановление, мотивите за неговото приемане и частична предварителна оценка на въздействието му, както и становището по оценката на дирекция „Модернизация на администрацията“ в Министерския съвет, са публикувани на интернет страницата на Министерството на транспорта, информационните технологии и съобщенията, Министерството на финансите и в Портала за обществени консултации на Министерския съвет, като на заинтересованите лица е предоставен 30-дневен срок за становища и предложения.

Проектът е съгласуван по реда на чл. 32, ал. 1 от Устройствения правилник на Министерския съвет и на неговата администрация.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

Предвид изложеното, и на основание чл. 8, ал. 2 от Устройствения правилник на Министерския съвет и на неговата администрация предлагаме Министерският съвет да приеме представения проект на Постановление за изменение и допълнение на Наредбата за таксите за използване на летищата за обществено ползване и за аеронавигационно обслужване в Република България.

Росен Желязков Владислав Горанов

*Министър на транспорта*, *Министър на финансите*

информационните технологии и

съобщенията